title: A Bizottság (EU) 2019/1686 végrehajtási rendelete (2019. október 8.) a szarvasmarhából származó bázikussavófehérje-izolátum új élelmiszer kiterjesztett felhasználásának az (EU) 2015/2283 európai parlamenti és tanácsi rendelet szerinti engedélyezéséről és az (EU) 2017/2470 bizottsági végrehajtási rendelet módosításáról (EGT-vonatkozású szöveg)

text:
                  9.10.2019

                  HU

                  Az Európai Unió Hivatalos Lapja

                  L 258/13

         A BIZOTTSÁG (EU) 2019/1686 VÉGREHAJTÁSI RENDELETE
         (2019. október 8.)
         a szarvasmarhából származó bázikussavófehérje-izolátum új élelmiszer kiterjesztett felhasználásának az (EU) 2015/2283 európai parlamenti és tanácsi rendelet szerinti engedélyezéséről és az (EU) 2017/2470 bizottsági végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az új élelmiszerekről, az 1169/2011/EU európai parlamenti és tanácsi rendelet módosításáról, valamint a 258/97/EK európai parlamenti és tanácsi rendelet és az 1852/2001/EK bizottsági rendelet hatályon kívül helyezéséről szóló, 2015. november 25-i (EU) 2015/2283 európai parlamenti és tanácsi rendeletre (1) és különösen annak 12. cikkére,
         mivel:

                     (1)

                     Az (EU) 2015/2283 rendelet értelmében csak engedélyezett és az uniós jegyzékbe felvett új élelmiszerek hozhatók forgalomba az Unióban.

                     (2)

                     A Bizottság az (EU) 2015/2283 rendelet 8. cikke alapján elfogadta az engedélyezett új élelmiszerek uniós jegyzékét megállapító (EU) 2017/2470 bizottsági végrehajtási rendeletet (2).

                     (3)

                     Az (EU) 2015/2283 rendelet 12. cikke értelmében a Bizottság határoz egy új élelmiszer engedélyezéséről és Unión belül történő forgalomba hozataláról, valamint az uniós jegyzék naprakésszé tételéről.

                     (4)

                     Az (EU) 2018/1632 bizottsági végrehajtási rendelet (3) engedélyezte a szarvasmarhából származó bázikussavófehérje-izolátumnak az (EU) 2015/2283 rendelet szerinti, új élelmiszerként történő forgalomba hozatalát, és módosította az engedélyezett új élelmiszerek uniós jegyzékét.

                     (5)

                     2018. október 10-én az Armor Protéines S.A.S vállalat az (EU) 2015/2283 rendelet 10. cikkének (1) bekezdése alapján kérelmet nyújtott be a Bizottsághoz a szarvasmarhából származó bázikussavófehérje-izolátum felhasználásának kiterjesztése iránt. A kért módosítások a szarvasmarhából származó bázikussavófehérje-izolátumnak a 609/2013/EU európai parlamenti és tanácsi rendeletben (4) meghatározott, speciális gyógyászati célra szánt élelmiszerekben valamint a 2002/46/EK európai parlamenti és tanácsi irányelvben (5) meghatározott étrend-kiegészítőkben történő felhasználását érintik, és azok legfeljebb 12 hónapos csecsemőknek szánt termékekben való felhasználására vonatkoznak.

                     (6)

                     2019. január 24-én a Bizottság konzultált az Európai Élelmiszerbiztonsági Hatósággal (a továbbiakban: Hatóság), és az (EU) 2015/2283 rendelet 10. cikkének (3) bekezdése alapján felkérte, hogy végezze el a szarvasmarhából származó bázikussavófehérje-izolátum új élelmiszerként történő felhasználásának kiterjesztésére vonatkozó kiegészítő értékelést.

                     (7)

                     2019. március 14-én a Hatóság elfogadta „A bázikussavófehérje-izolátum csecsemőknek adható, speciális gyógyászati célokra szánt élelmiszerekben és étrend-kiegészítőkben való kiterjesztett felhasználásának a biztonságosságáról” szóló, az (EU) 2015/2283 rendelet szerinti tudományos szakvéleményét (6). A szóban forgó tudományos szakvélemény összhangban van az (EU) 2015/2283 rendelet 11. cikkének követelményeivel.

                     (8)

                     Az említett tudományos szakvélemény alapján kellő megalapozottsággal kijelenthető, hogy a szarvasmarhából származó bázikussavófehérje-izolátumnak a legfeljebb 12 hónapos csecsemőknek adható, speciális gyógyászati célokra szánt élelmiszerekben és étrend-kiegészítőkben történő javasolt kiterjesztett felhasználása és e felhasználás mértéke megfelel az (EU) 2015/2283 rendelet 12. cikkének (1) bekezdésében foglaltaknak. A Hatóság ez utóbbi véleményében arra a következtetésre jutott, hogy a kiterjesztett felhasználás – a 2018-as véleményében (7) értékeltekkel összehasonlítva – nem eredményezne növekedést az új élelmiszer potenciális bevitelében. Ezért helyénvaló módosítani az engedélyezett új élelmiszerek uniós jegyzékét, és abban a szarvasmarhából származó bázikussavófehérje-izolátum engedélyezett felhasználásaihoz indokolt felvenni a fent említett kiterjesztett felhasználást.

                     (9)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk

               (1)   Az engedélyezett új élelmiszereknek az (EU) 2017/2470 végrehajtási rendelet értelmében létrehozott uniós jegyzékében a szarvasmarhából származó bázikussavófehérje-izolátumra vonatkozó bejegyzést az e rendelet mellékletében meghatározottak szerint módosítani kell.

               (2)   Az uniós jegyzékben foglalt, az (1) bekezdésben említett bejegyzésnek tartalmaznia kell az e rendelet mellékletében meghatározott felhasználási feltételeket és címkézési követelményeket.

               (3)   Az e cikkben előírt engedélyezés nem sértheti a 609/2013/EU rendelet és a 2002/46/EK irányelv rendelkezéseit.

            2. cikk
            Az (EU) 2017/2470 végrehajtási rendelet melléklete e rendelet mellékletének megfelelően módosul.

            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. október 8-án.

                  a Bizottság részéről

                  az elnök

               Jean-Claude JUNCKER

            (1)  HL L 327., 2015.12.11., 1. o.

            (2)  A Bizottság (EU) 2017/2470 végrehajtási rendelete (2017. december 20.) az új élelmiszerek uniós jegyzékének az új élelmiszerekről szóló (EU) 2015/2283 európai parlamenti és tanácsi rendelet alapján történő megállapításáról (HL L 351., 2017.12.30., 72. o.).

            (3)  A Bizottság (EU) 2018/1632 végrehajtási rendelete (2018. október 30.) a szarvasmarhából származó bázikussavófehérje-izolátumnak az (EU) 2015/2283 európai parlamenti és tanácsi rendelet szerinti, új élelmiszerként történő forgalomba hozatalának engedélyezéséről és az (EU) 2017/2470 bizottsági végrehajtási rendelet módosításáról (HL L 272., 2018.10.31., 23. o.).

            (4)  Az Európai Parlament és a Tanács 609/2013/EU rendelete (2013. június 12.) a csecsemők és kisgyermekek számára készült, a speciális gyógyászati célra szánt, valamint a testtömeg-szabályozás céljára szolgáló, teljes napi étrendet helyettesítő élelmiszerekről, továbbá a 92/52/EGK tanácsi irányelv, a 96/8/EK, az 1999/21/EK, a 2006/125/EK és a 2006/141/EK bizottsági irányelv, a 2009/39/EK európai parlamenti és tanácsi irányelv és a 41/2009/EK és a 953/2009/EK bizottsági rendelet hatályon kívül helyezéséről (HL L 181., 2013.6.29., 35. o.).

            (5)  Az Európai Parlament és a Tanács 2002/46/EK irányelve (2002. június 10.) az étrend-kiegészítőkre vonatkozó tagállami jogszabályok közelítéséről (HL L 183., 2002.7.12., 51. o.).

            (6)  EFSA Journal (2019); 17(4):5659.

            (7)  EFSA Journal 2018; 16(7):5360.

            MELLÉKLET
            Az (EU) 2017/2470 végrehajtási rendelet melléklete a következőképpen módosul:

                        1.

                        Az 1. táblázatban (Engedélyezett új élelmiszerek) a „Szarvasmarhából származó bázikussavófehérje-izolátum” bejegyzés helyébe a következő szöveg lép:

                                    „Engedélyezett új élelmiszer

                                       Az új élelmiszer felhasználásának feltételei

                                       További különös jelölési követelmények

                                       Egyéb követelmények

                                       Adatvédelem

                                    Szarvasmarhából származó bázikussavófehérje-izolátum

                                       Adott élelmiszer-kategória

                                       Maximális mennyiségek

                                    Az új élelmiszer megnevezése az azt tartalmazó élelmiszerek jelölésén: »Savófehérje-izolátum«.
                                    A szarvasmarhából származó bázikussavófehérje-izolátumot tartalmazó étrend-kiegészítők jelölésén fel kell tüntetni a következő kijelentést:
                                    »Ezt az étrend-kiegészítőt nem fogyaszthatják egy év alatti csecsemők/három év alatti gyermekek/tizennyolc év alatti gyermekek (*).«
                                    (*) Attól függően, hogy az étrend-kiegészítőt mely korosztálynak szánják.

                                    Engedélyezve 2018. november 20-án. A jegyzékbe való felvétel az (EU) 2015/2283 rendelet 26. cikkével összhangban védelem alatt álló, védett tudományos bizonyítékokon és tudományos adatokon alapul. Kérelmező: Armor Protéines S.A.S., 19 bis, rue de la Libération 35460 Saint-Brice-en-Coglès, Franciaország. Az adatvédelem időtartama alatt a szarvasmarhából származó bázikussavófehérje-izolátum új élelmiszer kizárólag az Armor Protéines S.A.S. által hozható forgalomba az Unión belül, kivéve, ha egy későbbi kérelmező az (EU) 2015/2283 rendelet 26. cikkével összhangban védelem alatt álló, védett tudományos bizonyítékokra vagy tudományos adatokra való hivatkozás nélkül vagy az Armor Protéines S.A.S. beleegyezésével engedélyt kap a szóban forgó új élelmiszer forgalmazására. Az adatvédelem lejártának időpontja: 2023. november 20.”

                                    A 609/2013/EU rendeletben meghatározott anyatej-helyettesítő tápszerek
                                    A 609/2013/EU rendeletben meghatározott anyatej-kiegészítő tápszerek
                                    A 609/2013/EU rendelet meghatározása szerinti, testtömeg-szabályozás céljára szolgáló, teljes napi étrendet helyettesítő élelmiszerek
                                    A 609/2013/EU rendeletben meghatározott, speciális gyógyászati célra szánt élelmiszerek
                                    A 2002/46/EK irányelvben meghatározott étrend-kiegészítők

                                    30 mg/100 g (por)
                                    3,9 mg/100 ml (elkészített)
                                    30 mg/100 g (por)
                                    4,2 mg/100 ml (elkészített)
                                    300 mg/nap
                                    30 mg/100 g (por formában lévő tápszerben csecsemők számára, életük első hónapjaiban a megfelelő kiegészítő táplálás bevezetéséig)
                                    3,9 mg/100 ml (elkészített tápszerben csecsemők számára, életük első hónapjaiban a megfelelő kiegészítő táplálás bevezetéséig)
                                    30 mg/100 g (por formában lévő tápszerben csecsemők számára, a megfelelő kiegészítő táplálás bevezetését követően)
                                    4,2 mg/100 ml (elkészített tápszerben csecsemők számára, a megfelelő kiegészítő táplálás bevezetését követően)
                                    Kisgyermekek esetében 58 mg/nap
                                    3–18 éves gyermekek és serdülőkorúak esetében 380 mg/nap
                                    Felnőttek esetében 610 mg/nap
                                    Csecsemők esetében 25 mg/nap
                                    Kisgyermekek esetében 58 mg/nap
                                    3–18 éves gyermekek és serdülőkorúak esetében 250 mg/nap
                                    Felnőttek esetében 610 mg/nap

                        2.

                        A 2. táblázatban (Specifikációk) a „Szarvasmarhából származó bázikussavófehérje-izolátum” bejegyzés helyébe a következő szöveg lép:

                                    „Engedélyezett új élelmiszer

                                       Specifikációk

                                    Szarvasmarhából származó bázikussavófehérje-izolátum

                                       Leírás

                                    A szarvasmarhából származó bázikussavófehérje-izolátum sovány tejből izolációs és tisztítási lépések sorozatán keresztül nyert sárgás por.

                                       Jellemzők/összetétel

                                    Összes fehérje (a termék tömegszázalékában): ≥ 90 %
                                    Laktoferrin (a termék tömegszázalékában): 25-75 %
                                    Laktoperoxidáz (a termék tömegszázalékában): 10-40 %
                                    Más fehérjék (a termék tömegszázalékában): ≤ 30 %
                                    TGF-β2: 12-18 mg/100 g
                                    Nedvesség: ≤ 6,0 %
                                    pH (5 %-os tömegkoncentrációjú oldat): 5,5–7,6
                                    Laktóz: ≤ 3,0 %
                                    Zsír: ≤ 4,5 %
                                    Hamu: ≤ 3,5 %
                                    Vas: ≤ 25 mg/100 g

                                       Nehézfémek

                                    Ólom: < 0,1 mg/kg
                                    Kadmium: < 0,2 mg/kg
                                    Higany: < 0,6 mg/kg
                                    Arzén: < 0,1 mg/kg

                                       Mikrobiológiai kritériumok:

                                    Aerob mezofil csíraszám: ≤ 10 000  CFU/g

                                       Enterobacteriaceae: ≤ 10 CFU/g

                                       Escherichia coli: negatív/g
                                    Koaguláz-pozitív Staphylococcus: negatív/g

                                       Salmonella: negatív/25 g

                                       Listeria: negatív/25 g

                                       Cronobacter spp.: negatív/25 g
                                    Penészgombák: ≤ 50 CFU/g
                                    Élesztők: ≤ 50 CFU/g

                                    CFU: telepképző egység”


title: A Bizottság (EU) 2019/1687 végrehajtási rendelete (2019. október 8.) a Kínai Népköztársaságból származó kerámialapok behozatalára vonatkozó végleges dömpingellenes vám kivetéséről szóló (EU) 2017/2179 végrehajtási rendelet 1. mellékletének módosításáról

text:
                  9.10.2019

                  HU

                  Az Európai Unió Hivatalos Lapja

                  L 258/18

         A BIZOTTSÁG (EU) 2019/1687 VÉGREHAJTÁSI RENDELETE
         (2019. október 8.)
         a Kínai Népköztársaságból származó kerámialapok behozatalára vonatkozó végleges dömpingellenes vám kivetéséről szóló (EU) 2017/2179 végrehajtási rendelet 1. mellékletének módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1),
         tekintettel (.a Kínai Népköztársaságból származó kerámialapok behozatalára vonatkozó végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatot követő kivetéséről szóló, 2017. november 22-i (EU) 2017/2179 bizottsági végrehajtási rendeletre (2)és különösen annak 2. cikkére,
         mivel:
         A.   HATÁLYBAN LÉVŐ INTÉZKEDÉSEK

                     (1)

                     2011. szeptember 12-én a Tanács a 917/2011/EU végrehajtási rendelettel (3) (a továbbiakban: eredeti vizsgálat) végleges dömpingellenes vámot vetett ki a Kínai Népköztársaságból (a továbbiakban: Kína) származó kerámialapok (a továbbiakban: az érintett termék) behozatalára. Tekintettel az eredeti vizsgálatban érintett kínai együttműködő exportáló gyártók nagy számára, a kínai exportáló gyártók körében mintavételre került sor, és a mintába felvett vállalatok esetében 13,9 %-tól (4) 36,5 % közötti egyedi értékvámot vetettek ki, míg a mintában nem szereplő egyéb együttműködő vállalatokra 30,6 %-os vámtételt állapítottak meg. A nem együttműködő kínai exportáló gyártókra kivetett maradványvám 69,7 %-ot tett ki.

                     (2)

                     2017. november 22-én – hatályvesztési felülvizsgálatot követően – a Bizottság úgy határozott, hogy az (EU) 2017/2179 végrehajtási rendelettel fenntartja a hatályban lévő dömpingellenes vámokat.

                     (3)

                     Az (EU) 2017/2179 végrehajtási rendelet 2. cikke értelmében a Bizottság módosíthatja úgy ugyanazon rendelet I. mellékletét, hogy egy új exportáló gyártóra a mintában nem szereplő és egyedi elbánásban nem részesülő együttműködő vállalatokra alkalmazott vámtételt, azaz a 30,6 %-os súlyozott átlagvámot kell alkalmazni, amennyiben bármely új kínai gyártó kielégítő bizonyítékot szolgáltat a Bizottságnak.

               B.   ÚJ EXPORTÁLÓ GYÁRTÓKÉNT VALÓ FIGYELEMBEVÉTEL IRÁNTI KÉRELEM

                     (4)

                     2018 októberében a Zhuhai Xuri Ceramics Co. Ltd vállalat (a továbbiakban: kérelmező) az (EU) 2017/2179 végrehajtási rendelet kihirdetését követően új exportáló gyártóként való figyelembevétel iránti kérelmet nyújtott be, így erre a vállalatra is annak a vámtételnek kell vonatkoznia, mint a mintában nem szereplő, és egyedi elbánásban nem részesülő együttműködő kínai vállalatokra, azaz 30,6 %. A kérelmező azt állította, hogy az (EU) 2017/2179 végrehajtási rendelet 2. cikkében meghatározott mindhárom feltételnek megfelel.

                     (5)

                     Annak megállapítása érdekében, hogy a kérelmező megfelel-e a feltételeknek, a Bizottság kérdőív kitöltésére kérte a kérelmezőt. A kérdőívre adott válasz elemzését követően a Bizottság úgy ítélte meg, hogy a kérelmező elegendő információt szolgáltatott, és nem kért további alátámasztó bizonyítékot.

                     (6)

                     A Bizottság értesítette az uniós gazdasági ágazatot az új exportáló gyártóként való figyelembevétel iránti kérelemről, és lehetőséget biztosított észrevételei megtételére. A Bizottsághoz nem érkeztek észrevételek.

               C.   A KÉRELEM ELEMZÉSE

                     (7)

                     Az (EU) 2017/2179 végrehajtási rendelet 2. cikkének a) pontjában meghatározott feltétel, az első kritérium tekintetében a Bizottság alaposan megvizsgálta a kérelmező vizsgálati időszakra vonatkozó értékesítési főkönyvét. A főkönyv csak a belföldi értékesítést tükrözte.

                     (8)

                     Az egyéb értékesítési adatok, az uniós vámstatisztikák és -dokumentáció további ellenőrzése során nem találtak arra utaló bizonyítékot, hogy a kérelmező a vizsgálati időszak előtt vagy alatt az érintett terméket az Unióba exportálta volna. Ezért a Bizottság a fentiek fényében arra a következtetésre jutott, hogy a kérelmező megfelel az első feltételnek.

                     (9)

                     Az (EU) 2017/2179 végrehajtási rendelet 2. cikkének b) pontjában meghatározott feltétel, a második kritérium tekintetében a Bizottság megállapította, hogy a kérelmező vállalati szerkezete tíz kapcsolt vállalkozást foglal magában. A vizsgálati időszak alatt a kapcsolt vállalkozások közül kettő vett részt az érintett termék gyártásában, de csak belföldön működtek. A benyújtott bizonyítékok alapján nem állapítottak meg további kereskedelmi vagy üzemeltetési kapcsolatokat a hatályban lévő dömpingellenes intézkedések hatálya alá tartozó kínai exportőrökkel vagy gyártókkal. Az említett kapcsolt vállalkozások közül ötöt a vizsgálati időszak után alapítottak, a fennmaradó három pedig nem vett részt az érintett termékkel kapcsolatos üzleti tevékenységben. Ezért a Bizottság arra a következtetésre jutott, hogy a kérelmező megfelel a második feltételnek.

                     (10)

                     Az (EU) 2017/2179 végrehajtási rendelet 2. cikkének c) pontjában meghatározott feltétel, a harmadik kritérium tekintetében a benyújtott dokumentumok alapján a Bizottság megállapította, hogy a kérelmező a vizsgálati időszak végét követően nem exportálta az érintett terméket az Unióba. Mivel a kérelmező nem exportálta az érintett terméket az Unióba, bizonyítékot szolgáltatott az érintett termék jelentős mennyiségének az Unióba irányuló exportjára vonatkozó visszavonhatatlan szerződéses kötelezettségről. Ezért a Bizottság arra a következtetésre jutott, hogy a kérelmező megfelel a harmadik feltételnek.

                     (11)

                     Az uniós gazdasági ágazat nem szolgáltatott olyan bizonyítékot/információt, amely arra utalt volna, hogy a kérelmező nem teljesítette a három kritérium bármelyikét.

               D.   KÖVETKEZTETÉS

                     (12)

                     A Bizottság arra a következtetésre jutott, hogy a kérelmező eleget tett az új exportáló gyártóként való figyelembevételhez szükséges három feltételnek. Ezért a kérelmező nevét fel kell venni az (EU) 2017/2179 végrehajtási rendelet I. mellékletében található, a mintában nem szereplő vagy egyedi elbánásban nem részesített együttműködő gyártók jegyzékébe.

               E.   AZ ÉRDEKELT FELEK TÁJÉKOZTATÁSA

                     (13)

                     A Bizottság tájékoztatta a kérelmezőt és az uniós gazdasági ágazatot azokról a lényeges tényekről és szempontokról, amelyek alapján a mintában nem szereplő együttműködő kínai exportáló gyártókra alkalmazandó dömpingellenes vám alkalmazását a Zhuhai Xuri Ceramics Co. Ltd. esetében indokoltnak ítélte.

                     (14)

                     A felek lehetőséget kaptak észrevételek benyújtására, amelyeket indokolt esetben megfelelően figyelembe vettek.

                     (15)

                     Az e rendeletben előírt intézkedések összhangban vannak az (EU) 2016/1036 rendelet 15. cikkének (1) bekezdésével létrehozott bizottság véleményével,

               ELFOGADTA EZT A RENDELETET:

            1. cikk
            Az (EU) 2017/2179 végrehajtási rendelet I. mellékletében található, a mintában nem szereplő vagy egyedi elbánásban nem részesített együttműködő kínai gyártók jegyzéke a következő vállalattal egészül ki:

                        Elnevezés

                        TARIC-kiegészítő kód

                        Zhuhai Xuri Ceramics Co., Ltd

                        C505

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. október 8-án.

                  a Bizottság részéről

                  az elnök

               Jean-Claude JUNCKER

            (1)  HL L 176., 2016.6.30., 21. o.

            (2)  HL L 307., 2017.11.23., 25. o.

            (3)  A Tanács 917/2011/EU végrehajtási rendelete (2011. szeptember 12.) a Kínai Népköztársaságból származó kerámialapok behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről (HL L 238., 2011.9.15., 1. o.).

            (4)  A 917/2011/EU végrehajtási rendeletet később a 2015. március 11-i (EU) 2015/409 bizottsági végrehajtási rendelet módosította.